Culture43

Néptánc43 / Fonó Budai Zeneház
2022-01-17 - 2022-05-02 | Fonó Budai Zeneház, Sztregova u. 3., Budapest, Pest, 1116
Újabb ingyenes programmal jelentkezik a Sport43/Culture43 csapata!
A Néptánc43 elnevezésű ingyenes programunk egy újabb állomás azon az úton, amin egy évvel ezelőtt elindultunk. Az elmúlt időszakban a nagysikerű sport programjaink mellé megálmodtuk a Culture43-t is, melynek zászlóshajója lesz a Néptánc43. A programnak a Fonó Budai Zeneház ad otthont.
Ebben a programban – akár az összes eddigi gyerekek számára szervezetett ingyenes programunkban – főszerepet kap a mozgás, a közösségi élmény megélése, az együttlét öröme, az egymásra való odafigyelés, tisztelet fontossága, mindez kiegészülve a magyar kultúra hagyományainak megismertetésével, megszerettetésével.
A Néptánc43 keretein belül általános és középiskolás korú gyerekek találkozhatnak azzal a sokszínűséggel, ami a magyar vidéket és paraszti kultúrát jellemzi, s amelyet mai napig a génjeinkben hordozunk.
Komplex néptánc óráinkon a gyerekek megismerkedhetnek a tánc mellett a népviselettel, az anyagokkal, a hangszerekkel is, és bepillantást nyerhetnek abba az életmódba, amelyben elődeink évszázadokon keresztül élték a mindennapjaikat és megtapasztalhatják az együtt éneklés és a tánc örömeit. A foglalkozásokon élő zenére profi néptáncosok biztosítják a gyerekek számára a játszva tanulást.
Program kezdete: 2022.01.17.
Helyszín: Fonó Budai Zeneház
Időpontok: hétfőnként 09:00; 10:30; 12:00 (Időpontonként maximum 90 gyerek.)
Korosztályok: 6-10 éves korig, 10-14 éves korig, 14-18 éves korig határoztuk meg.
„A hagyományt nem ápolni kell, hisz nem beteg, nem is őrizni, mert nem rab.
Hagyományaink csak akkor maradhatnak meg, ha megéljük őket.” – Sebő Ferenc
A programon történő részvétel elengedhetetlen feltétele a Fonó Budai Zeneház Házirendjének betartása.
COVID szabályozás: Kérjük, hogy a programon a gyerekeket olyan felnőtt kísérje (pedagógus, szülő), akik rendelkezik védettségi igazolvánnyal!
A program támogatója a Fonó Budai Zeneház.

Regisztráció
